**DRŽAVNI STRUČNI SKUP ZA ODGOJITELJE, STRUČNE SURADNIKE I RAVNATELJE U DJEČJEM VRTIĆIMA U SURADNJI**

**TEMA: MODELI ODGOVORA NA ODGOJNO-OBRAZOVNE POTREBE DJECE IZLOŽENE RIZIKU SOCIJALNE ISKLJUČENOSTI U USTANOVAMA RANOG I PREDŠKOLSKOG ODGOJA I OBRAZOVANJA U REPUBLICI HRVATSKOJ**

**17. i 18. ožujka 2021.**

**na mreži – ZOOM platforma**

**Uvod u predstavljanje rezultata pilot istraživanja provedenog u sklopu projekta MORENEC, prof. dr. sc. Dejana Bouillet**

SAŽETAK IZLAGANJA

Izlaganje je posvećeno predstavljanju rezultata dobivenih pokusnom primjenom upitnika o etiološkim i fenomenološkim aspektima rizika socijalne isključenosti djece rane i predškolske dobi koje je provedeno u okviru znanstvenog projekta „Modeli odgovora na odgojno-obrazovne potrebe djece izložene riziku socijalne isključenosti u ustanovama ranog i predškolskog odgoja i obrazovanja“. Istraživanje je provedeno u 10 ustanova (7 županija), a njime je obuhvaćeno 591 dijete. U uzorku je približan broj dječaka i djevojčica te približan broj djece u dobi od 5 i 6 godina.

Dio istraživanja o kvaliteti pedagoške prakse proveden je u on-line okruženju i u njemu je sudjelovalo 180 odgojitelja.

U dijelu ustanova provedeni su i intervjui s odgojiteljima, stručnim suradnicima i djecom. Ukupno je intervjuirano 5-oro djece, 5-oro odgojitelja i 5-oro stručnih suradnika.

Kada su u fokusu djeca u riziku socijalne isključenosti, važno je znati je li im sustav RiPOO pristupačan. Već na ovom malom uzorku vidljivo je koliko je teško poštivati pedagoške standarde. Njima je propisano da dječji vrtić optimalne veličine ima od 17 do 20 odgojnih skupina redovitoga programa ili 340 do 400 djece ukupno, a dječji vrtić s područnim odjelima optimalne veličine ima 30 odgojnih skupina ili 600 djece. U uzorku ovog istraživanja se broj djece po ustanovi kreće od 75 do čak 3000, a dječji vrtići imaju od 4 do čak 46 odgojnih skupina. U mnogim sredinama kapaciteti ustanova nisu usuglašeni s potrebama što rezultira nedovoljnim obuhvatom djece programima RiPOO, najčešće na štetu onih koji žive u nepovoljnim uvjetima jer su im, primjerice, roditelji nezaposleni i ne mogu skupiti dovoljno bodova za upis. Sljedeća slabost sustava koja je vidljiva i u uzorku ovog istraživanja odnosi se na ekipiranost stručnog tima, pri čemu od 10 ustanova razmjerno dobru ekipiranost stručnog tima ima 50% ustanova (svaka druga).

S druge strane, formalne kvalifikacije odgojitelja su izuzetno dobre jer su u svega dvije ustanove upitnike popunjavali odgojitelji koji su završili stručni studij. U većini ustanova u istraživanju su sudjelovali odgojitelji sa završenim sveučilišnim studijem, bilo preddiplomskim, bilo diplomskim.

Kao najvažnije poruke ovog pilot istraživanja ističu se:

1. Veliki odaziv roditelja koji su sudjelovali u istraživanju i dali vrlo kvalitetne procjene djece.
2. Različita tumačenja rizika socijalne isključenosti djece među odgojiteljima, što upućuje na potrebu izravnijeg vođenja i pripreme prikupljanja podataka.
3. Znanstvena održivost razvijenih upitnika, uz potrebu re-konceptualizacije propitivanja kvalitete pedagoške prakse što ukazuje na potrebu promjene istraživačkog pristupa.

Međutim, globalni rezultat je da je pouzdanost procjena djece od strane odgojitelja i roditelja visoka jer su utvrđene visoke međusobne korelacije, iako daju uvid u drugačije aspekte ekološkog sustava djece.

Zaključno, temeljem iskustva dobivenim pokusnom primjenom upitnika moguće je očekivati da će znanstveni ciljevi projekta biti ostvareni, ako ćemo međusobno surađivati i učiti jedni od drugih.

Očekuje se da do kraja 2024. odgovorimo na pitanja koja su za sustav RPOO u Hrvatskoj iznimno važna, a to su:

* Kakvi su etiološki i fenomenološki aspekti rizika socijalne isključenosti djece rane i predškolske dobi uključene u ustanove RPOO u Hrvatskoj?
* Koji je udio djece izložene riziku socijalne isključenosti među korisnicima RIPOO u RH, s obzirom na njihov udio u populaciji?
* Kakva je kvaliteta pedagoške prakse stručnih djelatnika u ustanovama RPOO, s obzirom na kompetencije za prepoznavanje i primjeren odgovor na potrebe djece izložene riziku socijalne isključenosti?
* Koje su dostupne mjere potpore obiteljima i djeci izloženoj riziku socijalne isključenosti, s obzirom na vrstu, oblike, sadržaj, rasprostranjenost i kvalitetu mjera potpore?
* Koje su prepreke, a koje mogućnosti (prilike) koje ograničavaju ili podržavaju pristupačnost kvalitetnog RPOO djeci izloženoj riziku socijalne isključenosti.